同孫祖仁王平甫遊蔣山作
作者：王令
朝代：宋

paragraphs: 山形欎盤陀，石路隨直紆。
蔭松坐興長，飲泉百煩除。
憶望江上樓，采翠横晴虚。
愛之不能去，取席卧與俱。
若逢佳賓客，不暇外禮拘。
意愛交自然，笑語略可無。
常思一往遊，杖履窮昏晡。
忽從賢豪招，氣類喜不殊。
更以肴酒隨，傾瀉談笑餘。
仰躋蒼崖巔，下視白日徂。
夜半身在髙，若騎箕尾居。
懽餘悲感集，論說追古初。
在昔天下衰，羣姦起相屠。
相地視八極，懷險歸此都。
全吴既臣魏，餘晉仍避胡。
此山古所瞻，形勢髙四隅。
游者昔爲誰，名字不見書。
想當出塵樊，盤礴望八區。
固宜有髙興，何亦妄滯濡。
憶在初元年，虎狼出當塗。
衆豪泣相盟，萬甲聚一呼。
樓船下三江，千里懸旌旗。
忠謀屈巨猾，弱力張遠圖。
乞靈訴明神，至此嘗踟蹰。
想當得請初，勝勢先羣誅。
雖時幸成功，偪仄已可吁。
豈無當時人，縮伏巖下廬。
約身甘賤貧，卑勢無憂虞。
坐視擾擾中，同爲禍福驅。
我當明時来，木石聊自娱。
遺祠今莫問，故邑已成墟。
歸謝山下民，相期在犁鋤。